Kommissionens beslutning

af 20. juni 2002

om fastsættelse af sundhedskrav til fersk kød og fersk fjerkrækød importeret fra tredjelande og om ændring af beslutning 94/984/EF

(meddelt under nummer K(2002) 2196)

(EØS-relevant tekst)

(2002/477/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 71/118/EØF om sundhedsmæssige problemer i forbindelse med handel med fersk fjerkrækød(1), senest ændret ved direktiv 97/79/EF(2), særlig artikel 14, litra B), nr. 2, litra b),

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(3), senest ændret ved forordning (EF) nr. 1452/2001(4), særlig artikel 16, stk. 1, og

ud fra følgende betragtninger:

(1) De sundhedskrav, som er nævnt i Kommissionens beslutning 2001/471/EF af 8. juni 2001 om bestemmelser om den regelmæssige kontrol af den almindelige hygiejne, der foretages af virksomhedsledere i overensstemmelse med direktiv 64/433/EØF om sundhedsmæssige betingelser for produktion og afsætning af fersk kød, og direktiv 71/118/EØF om sundhedsmæssige problemer i forbindelse med produktion og afsætning af fersk fjerkrækød(5), skal også finde anvendelse for import fra tredjelande.

(2) Til dette formål skal for det første de bestemmelser vedrørende tredjelande om gennemførelsen af regelmæssig kontrol af den almindelige hygiejne, udført af lederne for de virksomheder, der eksporterer fersk fjerkrækød eller fersk kød til Fællesskabet, tages i betragtning, når det vurderes, hvorvidt bestemmelserne i artikel 15 i direktiv 71/118/EØF og artikel 3, stk. 2, i direktiv 72/462/EØF om optagelsen af det pågældende tredjeland på listen, er opfyldt.

(3) For det andet skal der tages højde for de pågældende lederes gennemførelse af en sådan kontrol, når det overvejes at optage de pågældende virksomheder på listen, der er nævnt i artikel 14, litra B), nr. 2, i direktiv 71/118/EØF og i artikel 4, stk. 1, i direktiv 72/462/EØF.

(4) For det tredje bør de garantier, der gives i henhold til artikel 14, litra B), nr. 1, litra b), i direktiv 71/118/EØF og i artikel 4, stk. 2, litra a), i direktiv 72/462/EØF, medtages så tidligt som muligt i de sundhedserklæringer, der sammen med modellen til sundhedscertifikatet er nævnt henholdsvis i artikel 14, litra B), i direktiv 71/118/EØF og i artikel 22 i direktiv 72/462/EØF.

(5) Direktiv 71/118/EØF indeholder bestemmelser om udarbejdelsen af en liste over virksomheder, der opfylder fællesskabslovgivningens særlige krav.

(6) En foreløbig liste over virksomheder findes i Kommissionens beslutning 97/4/EF af 12. december 1996 om midlertidige lister over tredjelandsvirksomheder, hvorfra medlemsstaterne tillader indførsel af fersk fjerkrækød(6), senest ændret ved beslutning 2001/400/EF(7).

(7) Kommissionens beslutning 94/984/EF af 20. december 1994 om dyresundhedsmæssige betingelser og udstedelse af sundhedscertifikat ved indførsel af fersk fjerkrækød fra visse tredjelande(8), senest ændret ved beslutning 2001/659/EF(9), blev ændret ved beslutning 2001/598/EF(10), der i forbindelse med sundheds- og hygiejnecertifikater bl.a. indførte modellen til en sundhedserklæring for import af fersk fjerkrækød fra tredjelande i henhold til artikel 14, litra B), nr. 1, litra c), i direktiv 71/118/EØF. Beslutning 94/984/EF bør nu ændres yderligere som et supplement til den omtalte erklæring i overensstemmelse med målsætningerne i nærværende beslutning. Samtidig er det også på sin plads at rette en fejl i bilag III til beslutning 94/984/EF.

(8) Direktiv 72/462/EØF fastlægger, uden at tilsidesætte dyresundhedskravene i artikel 14 og 15 i dette direktiv, at medlemsstaterne ikke må tillade import af fersk kød fra et tredjeland, medmindre kødet opfylder de sundhedskrav, der skal vedtages. Artikel 17, stk. 2, litra c), i direktivet fastlægger, at fersk kød skal være behandlet under hygiejniske forhold i overensstemmelse med Rådets direktiv 64/433/EØF(11). Artikel 4 fastlægger, at der skal opstilles en liste over virksomheder, og bedømmelsen af, hvorvidt disse overholder bestemmelserne i direktivet og hygiejnebetingelserne i direktiv 64/433/EØF, skal ske i henhold til kriterierne i stk. 2 i samme artikel, som Kommissionen kan ændre eller udbygge afhængigt af resultaterne af de kontrolbesøg, der er fastlagt i artikel 5.

(9) De dyresundhedsmæssige betingelser og kravene til udstedelse af sundhedscertifikater for import af fersk kød fra en række lande er blevet udarbejdet på baggrund af artikel 16 i direktiv 72/462/EØF i en række af Kommissionens beslutninger, der bør omarbejdes i den nærmeste fremtid. Når det sker, vil der passende kunne indføres den samme folkesundhedsattest, som der indføres for fersk fjerkrækød ved nærværende beslutning, i den sundhedserklæring, der indgår i modellen til certifikaterne.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Når det overvejes, hvorvidt et givet tredjeland opfylder kriterierne i artikel 15 i direktiv 71/118/EØF og artikel 3, stk. 2, i direktiv 72/462/EØF, med henblik på at blive optaget på den liste, der er opstillet i overensstemmelse med disse direktiver, tager Kommissionen højde for bestemmelserne i dette tredjeland om gennemførelse af regelmæssig hygiejnekontrol baseret på HACCP-principperne (risikoanalyse og kritiske kontrolpunkter) og, om nødvendigt, på mikrobiologisk kontrol, udført af lederne for de virksomheder, der eksporterer fersk fjerkrækød eller fersk kød til Fællesskabet.

Artikel 2

Når der udføres kontrolbesøg i henhold til direktiv 71/118/EØF og direktiv 72/462/EØF med henblik på at afgøre, hvorvidt en virksomhed opfylder bestemmelserne i disse direktiver og i bilag I i direktiv 64/433/EØF, hvilket berettiger til optagelse på listen omhandlet i artikel 14, litra B), stk. 2, i direktiv 71/118/EØF og artikel 4, stk. 1, i direktiv 72/462/EØF, tages der højde for de berørte virksomhedslederes gennemførelse af kravene i beslutning 2001/471/EF.

Artikel 3

Kommissionens beslutning 94/984 ændres således:

1) I bilag II, punkt 15 (model A og B), anden del (hygiejnecertifikat), indsættes følgende som punkt 5: "5. At kødet stammer fra en virksomhed, der udfører generel hygiejnekontrol i overensstemmelse med bestemmelserne i Kommissionens beslutning 2001/471/EF(12)."

2) I bilag III ændres sætningsleddet "Det sundhedsmærke, der omhandles i artikel 2" til "Det sundhedsmærke, der omhandles i artikel 1, stk. 2".

Artikel 4

Denne beslutning anvendes fra den 8. juni 2003.

Når det overvejes, hvorvidt et givet tredjeland opfylder kriterierne i artikel 15 i direktiv 71/118/EØF og artikel 3, stk. 2, i direktiv 72/462/EØF med henblik på at blive optaget på listen i overensstemmelse med disse direktiver, eller når der udføres en kontrol i et givet tredjeland i henhold til artikel 14 i direktiv 71/118/EØF eller artikel 5 i direktiv 72/462/EØF, tager Kommissionen fra den dag, nærværende beslutning vedtages, hensyn til de indledende foranstaltninger, som det pågældende land har iværksat med henblik på at opfylde beslutningens krav fra 8. juni 2003.

Artikel 5

Denne beslutning er rettet til medlemsstaterne.

Udfærdiget i Bruxelles, den 20. juni 2002.

På Kommissionens vegne

David Byrne

Medlem af Kommissionen

(1) EFT L 55 af 8.3.1971, s. 23.

(2) EFT L 24 af 30.1.1998, s. 31.

(3) EFT L 302 af 31.12.1972, s. 28.

(4) EFT L 198 af 21.7.2001, s. 11.

(5) EFT L 165 af 21.6.2001, s. 48.

(6) EFT L 2 af 4.1.1997, s. 6.

(7) EFT L 140 af 24.5.2001, s. 70.

(8) EFT L 378 af 31.12.1994, s. 11.

(9) EFT L 232 af 30.8.2001, s. 19.

(10) EFT L 210 af 3.8.2001, s. 37.

(11) EFT 121 af 29.7.1964, s. 2012/64.

(12) EFT L 165 af 21.6.2001, s. 48.